Ахъуэхъу Къанщобий Шэджэм район администрацэм и Iэтащхьэм и къалэнхэр егъэзащIэ
Шэджэм муниципальнэ районым щIыпIэ унафэр зегъэкIуэнымкIэ и советым и пIалъэр къэмысу иригъэкIуэкIа сессием щыдаIыгъащ районым и Iэтащхьэм и къулыкъум зэрытекIым теухуауэ Бакъ Руслан итха лъэIур. Район администрацэм и Iэтащхьэм и къалэнхэр игъэзэщIэну депутатхэм зэдэарэзыуэ Ахъуэхъу Къанщобий хахащ икIи а IэнатIэр тэмэму ирихьэкIыну ехъуэхъуахэщ.
Ахъуэхъу Къанщобий мухьэмэд и къуэр КъБАССР-м и Шэджэм районым хыхьэ Шэджэм ЕтIуанэ къуажэм 1955 гъэм къыщалъхуащ. Къэбэрдей-Балъкъэр къэрал университетыр къиухащ, экономикэ щIэныгъэхэм я кандидатщ.
Шэджэм ерыскъы комбинатым хьэлъэзехьэу лэжьэн щыщIидзащ, иужькIэ Шэджэм ЕтIуанэ къуажэм и курыт еджапIэм и егъэджакIуэу щытащ. Дзэм къулыкъу щищIэу къигъэзэжа нэужь, аргуэру егъэджакIуэу, Шэджэм ЕтIуанэ къуажэм дэт курыт школ №1-м и унафэщIу щытащ.
1990 — 1993 гъэхэм цIыхубэ депутатхэм я Шэджэм район советым и тхьэмадэм и къуэдзэу, Шэджэм район администрацэм и Iэтащхьэм и къуэдзэу щытащ. Къэбэрдей-Балъкъэр Республикэм и Совет нэхъыщхьэм и епщыкIутIанэ хэхыгъуэм, КъБР-м и Парламентым РеспубликэмкIэ и Советым и япэ, етIуанэ хэхыгъуэхэм, КъБР-м и Парламентым и ещанэ хэхыгъуэм я депутату щытащ. 2009 гъэ лъандэрэ Къэбэрдей-Балъкъэр Республикэм и хабзэгъэув IэнатIэм и еплIанэ хэхыгъуэм и депутатщ, БюджетымкIэ, налогхэмрэ финансхэмкIэ комитетым и унафэщIщ.
КIарэ Элинэ.
